section_heading: Revizija pravila - drugo izdanje
paragraph_text: Advanced Dungeons & Dragons 2nd Edition (drugo izdanje AD&D-a) objavljeno je 1989. godine, ponovno kroz tri osnovne knjige, a glavni dizajner bio je David "Zeb" Cook. Objavljivanjem drugog izdanja namjerno su odbačeni neki aspekti igre koji su privlačili negativni publicitet. Spomeni demona i vragova, seksualno sugestivne ilustracije te igrivi likovi zlog moralnog opredijeljenja (poput ubojica i poluoraka) izbačeni su. Novo izdanje udaljilo se od podžanra 'mača i magije' i više se okrenulo srednjovjekovnoj povijesti i mitologiji. Pravila su prošla manje promjene, uključujući uvođenje vještina nevezanih za borbu te škola magije. Veliku novost činili su novi svjetovi za kampanje koji su se udaljili od tradicionalne 'tolkienovske' fantastike. To je uključivalo kombiniranje fantastike s drugim žanrovima, npr. horora (Ravenloft), znanstvene fantastike (Spelljammer), post-apokalipse (Dark Sun), kao i alternativne povijesne i neeuropske mitološke svjetove.